Diari Oficial de la Generalitat Valenciana


Sumari del DOGV 6304, del 06-07-2010 (2010/7215)

RESOLUCIÓ de 23 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni bilateral de col·laboració entre l'Entitat Pública Empresarial Red.es i la Conselleria de Cultura i Esport per a la realització d'actuacions per al desenrotllament del programa TIC TAC a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6304

Data del DOGV
:   06-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7215


Data del document
:   23-06-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de juny de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni bilateral de col·laboració entre l'Entitat Pública Empresarial Red.es i la Conselleria de Cultura i Esport per a la realització d'actuacions per al desenrotllament del programa TIC TAC a la Comunitat Valenciana. [2010/7215]  
L'Entitat Pública Empresarial Red.es i la Conselleria de Cultura i Esport han subscrit, després de la tramitació prèvia reglamentària, el 25 de febrer de 2010, el conveni bilateral de col·laboració per al desenrotllament del programa TIC TAC a la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0918/2010, i que figura com a annex d'esta resolució.  
València, 23 de juny de 2010.- El director general del Secretariat del Consell: Ángel Mompó Romero.  
Conveni bilateral de col·laboració entre l'Entitat Pública Empresarial Red.es i la Conselleria de Cultura i Esport, per a la realització d'actuacions per al desenvolupament del programa TIC TAC a la Comunitat Valenciana.  
Madrid, 25 de febrer de 2010  
Reunits  
D'una banda, la consellera de Cultura i Esport, Trinidad Miró Mira, en nom i representació de la Generalitat (d'ara endavant, i indistintament, «la Comunitat Valenciana» o «la Conselleria de Cultura i Esport»), i facultada para a la firma d'aquest conveni en virtut de l'acord del dia 12 de febrer de 2010, del Consell de la Generalitat.  
Per l'entitat pública empresarial Red.es, Sebastián Muriel Herrero, director general, facultat per a aquest acte en virtut de les facultats delegades a favor seu d'acord amb el que disposa el Reial Decret 164/2002, de 8 de febrer, pel qual s'aprova l'estatut de Red.es (d'ara endavant, «Red.es»).  
La Comunitat Valenciana i Red.es podran ser denominades, individualment, «la part», i de forma conjunta, «les parts».  
Les parts es reconeixen la capacitat jurídica necessària per a subscriure el present conveni, i en virtut d'això  
Exposen  
Primer. Que Red.es, entitat pública empresarial adscrita al Ministeri d'Indústria, Turisme i Comerç per mitjà de la Secretaria d'Estat de Telecomunicacions i per a la Societat de la Informació, té encomanada la gestió d'actuacions encaminades a la promoció i al desenvolupament de la societat de la informació en tots els àmbits de l'activitat econòmica i social, inclosa la gestió dels fons comunitaris previstos per a aquests fins en els programes operatius FEDER 2007-2013 que hi corresponen, d'acord amb el que disposa l'article 3 del Reial Decret 164/2002, de 8 de febrer, pel qual s'aprova l'estatut de l'entitat pública empresarial Red.es.   
Les actuacions que Red.es realitzarà en execució del present conveni són cofinançables mitjançant els programes operatius citats anteriorment.  
Segon. Que la Comunitat Valenciana ha dut a terme diferents iniciatives per a estendre i implantar l'ús de les noves tecnologies de la informació i comunicació per a la ciutadania valenciana.  
Tercer. Que Red.es ha desenvolupat nombroses actuacions adreçades a millorar l'accés a Internet de tota la ciutadania i, com a continuació d'aquesta tasca, està treballant en l'elaboració d'un catàleg d'equipament avançat que permeta reforçar el treball que es realitza en nombrosos centres que presten servicis a la ciutadania, com ara les biblioteques públiques amb accés gratuït a Internet.  
Quart. Que les parts, tenint en compte les possibles sinergies derivades de les actuacions proposades en el present conveni, coincideixen en la necessitat d'unir esforços per a augmentar l'eficàcia dels servicis públics per a la ciutadania mitjançant les tecnologies de la informació i les comunicacions i, al seu torn, d'accelerar la convergència amb Europa en aquest àmbit. En aquest sentit, les parts estan interessades a col·laborar en la implantació d'equipament avançat per a la ciutadania, que pot ser de dos tipus:  
1. Equips per al reforç dels servicis prestats - elements de millora de les accions formatives i d'inclusió, com ara pissarres digitals, projectors, elements perifèrics d'ús formatiu (càmeres digitals, equips multifunció, enregistradores MP3...), equips per a l'ampliació puntual dels centres (equips de carretons amb portàtils de baix cost) i d'accés a servicis en línia per a ciutadans basats en l'ús del DNI electrònic i la TDT de caràcter bidireccional.  
2. Equips per a persones amb discapacitat - recursos de maquinari i de programari que permeten a un rang rellevant de persones amb discapacitat accedir a la societat de la informació i als servicis prestats pels centres beneficiaris d'aquestes actuacions en condicions d'igualtat, amb un nivell de qualitat suficient perquè siguen aprofitats correctament.  
Les parts, sense perjuí del resultat final de les execucions, consideren adequat que les inversions es realitzen de manera equilibrada entre els dos tipus d'equipament mencionats anteriorment.  
Cinqué. Que basant-se en el que s'exposa anteriorment, la Comunitat Valenciana i Red.es acorden subscriure el present conveni bilateral de col·laboració (d'ara endavant, «el conveni») a fi de desenvolupar les actuacions referides en l'expositiu quart anterior d'acord amb les següents  
Clàusules  
Primera. Objecte del conveni  
L'objecte del present conveni és establir els termes i les condicions de la col·laboració entre Red.es i la Conselleria de Cultura i Esport per a la realització d'actuacions per al desenvolupament de la societat de la informació a la Comunitat Valenciana per mitjà de l'ús efectiu de les noves tecnologies en l'àmbit dels centres de lectura pública.   
Amb aquesta finalitat s'executaran les actuacions previstes en les línies d'actuació referides en les clàusules segona i tercera i que es refereixen principalment a equips especials per a personal amb discapacitat, tablets PC amb lector de DNI electrònic i portàtils.  
Segona. Actuacions que ha de realitzar Red.es per a impulsar les tecnologies de la informació a la Comunitat Valenciana  
En execució del present conveni, Red.es, en els termes acordats en cada moment per la Comissió de Seguiment, realitzarà les actuacions emmarcades dins dels àmbits següents:  
1. Dotació de solucions TIC  
Desenvolupament de projectes de dotació d'infraestructura TIC avançada, i posada a disposició del programari de gestió i administració de l'equipament subministrat.  
La Conselleria de Cultura i Esport seleccionarà l'equipament entre l'inclòs per Red.es en un catàleg d'equipament que arreplega, entre altres, equips especials per a persones amb discapacitat, portàtils i equips destinats a promoure l'ús de servicis avançats basats en el DNI electrònic o la TDT.  
2. Capacitació  
Desenvolupament de projectes orientats a reforçar la capacitació dels usuaris i usuàries de les solucions subministrades, que els permeten fer un ús efectiu de les dotacions i obtenir-ne un rendiment òptim.   
Els projectes que Red.es desenvolupe en aquest àmbit consistiran en la prestació de servicis de capacitació i en la dotació dels continguts planificats a aquest efecte perquè puguen ser utilitzats en plataformes treballades amb estàndards SCORM o altres formats.  
3. Posada en marxa  
Red.es realitzarà les actuacions relacionades amb la instal·lació dels equips especials per a persones amb discapacitat, tablet PC amb lector de DNI electrònic i els portàtils, així com el manteniment durant el primer any des de la instal·lació.  
Donat cas que la Conselleria de Cultura i Esport desitge realitzar de forma independent les esmentades instal·lacions, aquestes hauran de produir-se dins del període de duració del present conveni i presentarà a la Comissió de Seguiment les actes d'instal·lació que n'avalen la realització.  
4. Seguiment   
Red.es revisarà periòdicament l'estat dels indicadors d'impacte i n'informarà la Comissió de Seguiment del present conveni, la qual vetlarà pel compliment efectiu d'aquesta obligació i podrà proposar la suspensió temporal de les actuacions a la Comunitat Valenciana fins que es complete la informació referida a l'impacte de les actuacions concloses.  
Tercera. Actuacions que ha de realitzar la Conselleria de Cultura i Esport per a impulsar les tecnologies de la informació a la Comunitat Valenciana  
En execució del present conveni, la Conselleria de Cultura i Esport, en els termes acordats en cada moment per la Comissió de Seguiment, executarà les actuacions emmarcades dins dels àmbits següents:  
1. Selecció dels centres  
A fi d'optimitzar l'impacte del Programa, la Conselleria de Cultura i Esport haurà d'aprovar la selecció de centres beneficiaris, per la qual cosa haurà de prendre en consideració les «Recomanacions per a la selecció de centres», arreplegades en l'annex II d'aquest conveni.  
2. Manteniment  
A fi de contribuir al funcionament correcte de l'equipament i d'altres ajudes tècniques proporcionades en el marc del present conveni, es realitzaran actuacions adreçades al suport i manteniment de les dotacions durant, almenys, quatre anys més de les previsions en les actuacions descrites en l'apartat 3 de la clàusula anterior i referides a la posada en marxa.   
3. Difusió  
A fi de contribuir al coneixement per part dels potencials beneficiaris de les actuacions descrites en el present conveni, així com de comunicar a la generalitat dels habitants de Comunitat Valenciana les accions que es realitzaran per millorar l'accés no discriminatori a la societat de la informació al territori de la Comunitat Valenciana, es desenvoluparan projectes encaminats a la divulgació de les accions realitzades i la disseminació de les bones pràctiques i lliçons apreses que es deriven de les actuacions. Així mateix, es podran realitzar estudis i publicacions que posen en relleu l'impacte de les actuacions realitzades en el marc del present conveni.   
4. Mesurament d'impacte  
Es tractaran projectes que perseguisquen el mesurament de l'impacte de les actuacions realitzades, tant des d'una perspectiva quantitativa (nombre de persones beneficiades per les actuacions, etc.) com de caràcter qualitatiu (percepcions, millores en la qualitat de vida de les persones, etc.).  
Abans del llançament de qualsevol projecte de mesurament, Red.es analitzarà, junt amb la Conselleria de Cultura i Esport, els aspectes tècnics i funcionals de l'estudi i l'operativitat (amb la finalitat de mesurar l'impacte esperat) per tal de determinar-ne la utilitat i la possibilitat d'execució. Per a això, la Conselleria de Cultura i Esport es compromet a posar tota la informació necessària a disposició dels estudis, i a facilitar l'accés als centres on s'hagen realitzat actuacions en el marc d'aquest conveni, als personal i als usuaris.  
En la realització de les actuacions esmentades en la present clàusula i en l'anterior (d'ara endavant «les actuacions») serà prioritari potenciar l'aspecte de l'accessibilitat dels equips concrets objecte de subministrament.  
Les actuacions estan encaminades a continuar la millora de la prestació de servicis per als habitants de Comunitat Valenciana sobre la base d'un catàleg d'equipament dissenyat a aquest efecte, que inclourà des d'elements adreçats a facilitar l'accés a la societat de la informació a persones amb distintes discapacitats físiques o sensorials, fins a sistemes que afavorisquen un procés formatiu modern i eficaç com són les solucions de projecció interactiva o les pissarres digitals.  
L'objectiu, el calendari d'execució i les activitats concretes que integren les actuacions seran precisades per la Comissió de Seguiment.  
Quarta. Obligacions de l'entitat pública empresarial Red.es  
Són obligacions de Red.es, sense perjuí de les establides en altres clàusules del present conveni, les següents:  
1. Red.es realitzarà les actuacions referides en la clàusula segona en els termes i les condicions acordats per la Comissió de Seguiment referida del present conveni. A aquests efectes, Red.es podrà incoar tots els procediments de contractació que siguen necessaris per a l'adequat desenvolupament de les actuacions objecte del conveni.  
2. Red.es identificarà, junt amb la Conselleria de Cultura i Esport, les actuacions concretes que s'han d'executar en el present conveni i que es detallaran posteriorment en el si de la Comissió de Seguiment, i realitzarà, junt amb la Comunitat Valenciana, el seguiment d'aquelles.  
3. Red.es facilitarà a la Conselleria de Cultura i Esport tota la informació necessària per a dur a terme les actuacions tot garantint-ne la correcció i veracitat.  
4. Red.es facilitarà a la Conselleria de Cultura i Esport l'accés al catàleg de servicis de manteniment de la infraestructura instal·lada en el marc d'aquest conveni, de manera que siga possible avaluar les condicions d'aquests servicis per a valorar-ne la contractació o bé assumir les activitats de manteniment per unes altres mitjans.   
Cinquena. Obligacions de la Conselleria de Cultura i Esport  
Són obligacions de la Conselleria de Cultura i Esport, sense perjuí de les establides en altres clàusules del present conveni, les següents:  
1. La Conselleria de Cultura i Esport executarà les actuacions referides en la clàusula tercera en els termes i condicions acordats per la Comissió de Seguiment, sense detriment que Red.es realitze els esforços necessaris per a contribuir a la consecució dels objectius d'aquestes actuacions.  
2. La Conselleria de Cultura i Esport seleccionarà els centres beneficiaris de les actuacions referides en el present conveni i assegurarà que compleixen els criteris d'accessibilitat i connectivitat i que estan adequats com cal a la instal·lació dels equips i de les ajudes tècniques que es definisquen en el marc del present conveni.  
3. La Conselleria de Cultura i Esport identificarà, junt amb Red.es, les actuacions concretes que calga realitzar en execució del present conveni i que es detallaran posteriorment en el si de la Comissió de Seguiment, i realitzarà, junt amb Red.es, el seguiment d'aquelles.  
4. La Conselleria de Cultura i Esport nomenarà, per a cadascun dels projectes que es desenvolupen, un cap de projecte que actuarà d'interlocutor únic amb Red.es i es responsabilitzarà de garantir l'adequada coordinació dels recursos de la Generalitat que permeta executar els projectes dins del termini i la forma escaient.  
5. La Conselleria de Cultura i Esport facilitarà a Red.es tota la informació necessària per a dur a terme les actuacions tot garantint-ne la correcció i veracitat.   
6. La Conselleria de Cultura i Esport podrà col·laborar amb Red.es en l'elaboració de les prescripcions tècniques necessàries per a la preparació del catàleg d'equipament i les opcions de capacitació associades, en execució del present conveni.  
7. La Conselleria de Cultura i Esport realitzarà les actuacions necessàries per a assegurar el grau de suport i el manteniment adequats que permeten aconseguir un nivell òptim de rendiment de la infraestructura instal·lada en el marc d'aquest conveni. A aquests efectes, la Conselleria de Cultura i Esport garantirà el rigorós compliment del procediment acordat per Red.es en cadascun dels projectes. La Conselleria de Cultura i Esport podrà assumir les activitats de manteniment directament o bé fer ús dels servicis que Red.es posa a la seua disposició.  
Sisena. Seguiment de les actuacions  
La Comissió de Seguiment monitoritzarà el seguiment i control de les actuacions, que se substanciaran en, almenys, dos nivells distints: (i) seguiment del progrés dels projectes (indicadors d'execució), i (ii) seguiment del resultat dels projectes (indicadors d'impacte).  
(i) Seguiment del progrés dels projectes. Els projectes realitzats per Red.es en el marc d'aquest conveni portaran associada una monitorització que permeta conéixer en tot moment l'estat de desenvolupament de les actuacions i complir les exigències imposades per la normativa reguladora del Fons Europeu de Desenvolupament Regional. La Conselleria de Cultura i Esport col·laborarà activament en la recollida de la informació necessària per a realitzar el seguiment de les actuacions i per a complir les obligacions previstes en la clàusula setena.  
La Comissió de Seguiment establirà els indicadors d'execució i podrà sol·licitar en qualsevol moment informació sobre el progrés dels distints projectes conclosos o en marxa.  
(ii) Seguiment de l'impacte dels projectes. Tots els projectes que es desenvolupen en el marc del present conveni portaran associats amb caràcter obligatori una bateria d'indicadors d'impacte que donaran compte del resultat de l'actuació des d'una perspectiva de l'ús de la infraestructura o del programari subministrats, o bé, de posada a disposició dels ciutadans i professionals de noves eines o mitjans que redunden en una millor atenció als habitants de la Comunitat Valenciana.  
Els indicadors d'impacte seran fixats per la Comissió de Seguiment.  
La Conselleria de Cultura i Esport emplenarà el formulari que Red.es elabore per a demanar la informació d'impacte de cada projecte, d'acord amb allò aprovat per la Comissió de Seguiment. La comunicació a Red.es s'efectuarà en el termini màxim de 60 dies des del moment del lliurament de l'equipament.  
Setena. Inversions  
1. Red.es invertirà un import total de 440.000 euros per a la realització de les actuacions referides en la clàusula segona del present conveni.  
2. Red.es no està obligada a realitzar les inversions que li corresponen en el cas que la Conselleria de Cultura i Esport no complisca les seues obligacions en els termes que preveu el present conveni.   
3. La Conselleria de Cultura i Esport invertirà fins a un màxim de 35.000 euros a l'any durant els exercicis del 2011 al 2014 en concepte de manteniment a càrrec de l'aplicació pressupostària 21.51.52.832.10.3. Aquesta inversió està supeditada a l'existència de crèdit adequat i suficient en les corresponents lleis de pressupostos de la Generalitat. Anualment se subscriurà una addenda que fixe l'aportació econòmica de la Generalitat per a sufragar les despeses de manteniment a càrrec dels pressupostos de la Generalitat dels exercicis del 2011 al 2014.  
D'altra banda, la Conselleria de Cultura i Esport presentarà un informe descriptiu de les actuacions que executarà en compliment de les actuacions a què es compromet en el present conveni, i presentarà a Red.es i divulgarà els resultats de les actuacions referides al mesurament de l'impacte de les actuacions.  
Huitena. Obligacions de la Conselleria de Cultura en el marc dels Fons FEDER  
1. A l'efecte que Red.es puga realitzar les funcions que li corresponen com a autoritat de gestió, de conformitat amb el que disposa l'article 60 i concordants del Reglament (CE) núm. 1.083/2006, d'11 de juliol de 2006, pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i es deroga el Reglament (CE) núm. 1.260/1999, la Generalitat (com a beneficiària de les actuacions realitzades per Red.es), en execució de l'obligació d'inversió assumida per Red.es en el present conveni i cofinançable amb fons FEDER, haurà de comunicar a Red.es que els equips subministrats i/o les actuacions realitzades es troben en funcionament, incloent-hi la localització concreta dels citats equips -amb indicació del número de sèrie corresponent- i /o de les actuacions realitzades. A aquests efectes, la Conselleria de Cultura i Esport emplenarà la taula que figura en l'annex del present conveni i realitzarà la comunicació en el termini màxim de 60 dies des del moment del lliurament de l'equipament per part de Red.es. El retard en la comunicació podria implicar un greu perjuí per a Red.es ja que no podria sol·licitar en temps el cofinançament comunitari corresponent, la qual cosa posaria en risc la continuïtat de les actuacions.  
En els dos primers mesos de cada exercici, durant el termini de cinc anys indicat en l'apartat 5 de la present clàusula, la Conselleria de Cultura i Esport haurà de remetre una anàlisi actualitzada sobre l'estat i la situació dels equips subministrats i/o de les actuacions realitzades.  
2. La Conselleria de Cultura i Esport, abans de la conclusió de les actuacions objecte del present conveni, informarà els usuaris de les actuacions i projectes que es duguen a terme de la participació de la Unió Europea, i, si és el cas, del fons que hi participe, mitjançant la col·locació d'una placa explicativa permanent, visible i de grans mides en la localització on es realitzen les actuacions, en la qual s'indicarà el tipus i el nom de les esmentades actuacions, a més de la informació indicada en les lletres a), b) i c) de l'apartat 3 de la present clàusula.  
3. Les plaques, cartells i qualsevol document (quadernets, fullets, notes informatives, certificats d'assistència o de qualsevol altre tipus) que realitze la Conselleria de Cultura i Esport sobre les intervencions cofinançables pels fons estructurals, hauran d'incloure:  
a) L'emblema de la Unió Europea, de conformitat amb les normes gràfiques establides en l'annex I del Reglament (CE) núm. 1.828/2006, de 8 de desembre, així com la referència a la Unió Europea.  
b) La referència «Fons Europeu de Desenvolupament Regional».  
c) Una declaració en què s'informe que el programa operatiu ha sigut cofinançat pel FEDER i en la qual es destaque el valor afegit de la intervenció de la Unió Europea, de preferència: «Una manera de fer Europa», o la declaració que, si és el cas, acorde l'autoritat de gestió.   
Amb caràcter general, serà Red.es qui subministre a la Conselleria de Cultura i Esport les plaques que calga instal·lar, i aquesta es comprometrà a instal·lar-les i a mantenir-les durant tot el termini de permanència d'inversió que marca la legislació vigent.  
4. La Conselleria de Cultura i Esport accepta ser inclosa en la llista de beneficiaris de les actuacions realitzades per Red.es amb finançament comunitari que s'arreplega en l'article 7, apartat 2, lletra d), del Reglament (CE) núm. 1.828/2006, de la Comissió, de 8 de desembre de 2006.  
5. La Conselleria de Cultura i Esport (beneficiària de les actuacions realitzades per Red.es), en execució de l'obligació d'inversió assumida per Red.es en el present conveni i cofinançable amb fons FEDER garanteix, en relació amb el compliment de la normativa europea que regula les ajudes, de conformitat amb el que disposa l'article 57.1 del Reglament (CE) núm. 1.083/2006, d'11 de juliol de 2006, pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, i es deroga el Reglament (CE) núm. 1.260/1999, que les actuacions realitzades en el marc del present conveni no patiran, abans que transcórreguen cinc anys de l'acabament, una modificació substancial que n'afecte la naturalesa o les condicions d'execució, o que atorgue a una empresa o a un organisme públics avantatges indeguts, i que es derive d'un canvi en la naturalesa de la propietat d'una infraestructura o del cessament d'una activitat productiva.  
La Conselleria de Cultura i Esport haurà de comunicar a Red.es qualsevol alteració important no imputable a la Generalitat que es produïsca en els equips i les llicències objecte del present conveni, en l'ús i en la destinació. En tot cas, la Conselleria de Cultura i Esport haurà de reposar els equips i les llicències en cas de pèrdua o de deteriorament durant el termini de cinc anys indicat en el paràgraf anterior, i haurà de comunicar a Red.es, en tot cas, aquestes incidències.   
6. Amb caràcter general, la Conselleria de Cultura i Esport s'obliga a complir totes les disposicions comunitàries i nacionals que hi siguen aplicables com a destinatària de les actuacions cofinançables amb els fons FEDER, així com a permetre i a facilitar que Red.es puga realitzar les auditories i comprovacions necessàries per a verificar el compliment de la normativa aplicable.  
7. La Conselleria de Cultura i Esport, en el cas que incomplisca les obligacions previstes en la present clàusula, és responsable dels danys que es produïsquen per a Red.es.  
Novena. Compliment de requisits tècnics i transmissió de la propietat  
La Conselleria de Cultura i Esport seleccionarà els centres que es beneficien de les actuacions considerant com a criteri preferent el compliment del Decret 119/2005, de 24 de juny, del Consell de la Generalitat, pel qual es dicten normes per a la creació de centres de lectura pública municipals a la Comunitat Valenciana, i garantirà a Red.es que es compleixen els requisits tècnics necessaris perquè els béns i servicis proporcionats per Red.es siguen immediatament operatius.  
La propietat de tot l'equipament i de la resta de béns subministrats per Red.es, en compliment de l'obligació d'inversió prevista en l'apartat 1 de la clàusula setena, s'entendrà transmesa a la Conselleria de Cultura i Esport en el moment en què els béns siguen posats a disposició dels centres beneficiaris o, si és el cas, en el moment en què aquests béns siguen posats a disposició de la Conselleria de Cultura i Esport al lloc que aquesta indique a aquest efecte.   
En tot cas, els béns seran destinats als fins previstos en el present conveni.  
Desena. Comissió de seguiment  
Es crea una comissió de seguiment del present conveni constituïda per dos representants de la Comunitat Valenciana designats per la Direcció General del Llibre, Arxius i Biblioteques (un d'aquests podrà delegar en persones que pertanyen a agents col·laboradors o centres directius i entitats de la Generalitat), i per dos representants de Red.es: un de la Direcció d'Operacions i un altre de la Direcció de Planificació i Relacions Externes. Els membres de la Comissió de Seguiment podran ser substituïts per les persones que aquests designen.   
La substitució -amb caràcter definitiu o temporal- de qualsevol dels membres de la Comissió de Seguiment serà anunciada en la convocatòria de la reunió corresponent i quedarà constatada com cal en l'acta corresponent.  
La Comissió de Seguiment serà presidida per un representant de Red.es. Així mateix, correspondrà a Red.es designar el secretari, qui actuarà amb veu sense vot.  
A la Comissió de Seguiment podran assistir invitats per cadascuna de les parts, que actuaran amb veu però sense vot.   
Addicionalment a les funcions previstes en el present conveni, la Comissió de Seguiment resoldrà els problemes d'interpretació i de compliment que es deriven del present conveni. Així mateix, podrà proposar millores i concretar les actuacions previstes en el conveni, amb el consentiment de les parts, i sempre que les millores i concrecions no suposen una alteració substancial de l'objecte del present conveni.  
La Comissió de Seguiment es reunirà en sessió constitutiva en el termini d'un mes des de la signatura del conveni, i podrà reunir-se totes les vegades que considere necessari per a l'execució del present conveni. En tot cas, es reunirà com a mínim una vegada a l'any i sempre que ho sol·licite algun dels membres que la componen.  
La sessió constitutiva de la Comissió de Seguiment fixarà les actuacions concretes que calga realitzar a partir del catàleg d'equipament elaborat per Red.es.  
Onzena. Vigència del present conveni   
El present conveni produirà efecte des del moment de la signatura i vigirà fins al 31 de desembre de 2014, sense perjuí que puguen finalitzar-se les actuacions iniciades abans del citat termini, inclòs el manteniment previst en les clàusules segona, tercera i huitena del present conveni.   
Dotzena. Resolució del conveni  
El present conveni podrà resoldre's per mutu acord de les parts que el signen, a instància de part per incompliment de l'altra, i per decisió unilateral de qualsevol d'elles per causes excepcionals justificades com cal, que obstaculitzen o impedisquen el compliment de les compromisos assumits, després de la denúncia en forma fefaent amb un termini d'antelació d'un mes.  
En cas de resolució per causa diferent de l'acabament del termini de vigència o del mutu acord de les parts, la part interessada en la resolució ho haurà de comunicar de forma fefaent a l'altra part amb trenta dies naturals d'antelació, i estarà obligada, en tot cas, a realitzar i completar aquelles actuacions a què, per causa d'aquest conveni, s'haguera compromés amb tercers abans de la data de resolució proposada, així com a assumir els danys i perjudicis ocasionats.  
Tretzena. Naturalesa del present conveni   
El present conveni té la naturalesa prevista en l'article 4.1.c) de la Llei 30/2007, de 30 octubre, de Contractes del Sector Públic; hi seran d'aplicació, en defecte de normes específiques, els principis del citat text legal per a resoldre dubtes i llacunes que pogueren produir-se.  
Totes les qüestions que es puguen plantejar amb vista al compliment, la interpretació, la resolució i els efectes del conveni, a falta d'acord entre les parts, seran conegudes i resoltes per la jurisdicció contenciosa administrativa.  
I com a prova de conformitat, les parts signen aquest conveni, en tres exemplars i a un sol efecte, al lloc i en la data indicats abans.  
La consellera de Cultura i Esport: Trinidad Miró Mira.  
El director general de l'Entitat Pública Empresarial Red.es: Sebastián Muriel Herrero.  
Annex  
Taula Feder  
  
   
ID\_Equip: té el format 00882/XX/XX/XX  
Tipus equip: indiqueu si és un monitor, un PC, una impressora.  
\* \* \* \* \* \* \* \* \* \* \* \* \*  
Anexo  
Tabla Feder  
  
   
ID\_Equipo: Tiene el Formato 00968/XX/XX/XX  
Tipo Equipo: Indicar si es un Monitor, un PC, una Impresora.  
Annex II  
Recomanacions generals per a la selecció de centres  
I. Condicions generals del centre  
A fi de garantir una gestió i un nivell d'activitat adequats als centres, s'han definit les següents recomanacions per a la selecció dels centres destinataris de l'equipament:  
1. Accés a Internet. El centre haurà de tenir accés a Internet mitjançant banda ampla suficient per a donar una velocitat d'accés raonable a ple rendiment.   
2. Personal. Haurà d'haver-hi almenys una persona, amb dedicació mínima de 20 hores setmanals, encarregada de la gestió de les activitats del centre: atenció als usuaris, formació, dinamització...  
3. Compromís. Haurà d'haver-hi un compromís per part dels responsables del centre amb el compliment dels objectius del Programa   
4. Activitat. S'haurà de realitzar una planificació mensual d'activitats amb l'equipament rebut, que garantisca un ús continuat dels equips   
5. Participació del centre en activitats formatives d'àmbit supramunicipal. L'activitat del centre no ha d'enfocar-se únicament a l'àmbit local, sinó que ha de ser un espai públic que puga aportar recursos a programes d'altres àmbits territorials majors.   
6. Impacte. Els representants del centre hauran de participar en les actuacions de mesurament i impacte que es duguen a terme sobre el Programa  
II. Condicions d'optimització de l'ús dels llocs per a persones amb discapacitat  
Per tal d'aconseguir un impacte òptim de les actuacions adreçades a persones amb discapacitat en el Programa TIC TAC, és necessari seleccionar els centres beneficiaris en funció d'alguns criteris:  
1. Presència de persones amb discapacitat empadronades al municipi. Es valorarà positivament l'existència de persones amb discapacitat   
2. Presència local d'associacions de persones amb discapacitat. L'existència d'aquests col'lectius és símptoma de la presència activa d'un conjunt de persones amb discapacitat, possibles usuàries del centre. A més, possibilita l'organització d'activitats conjuntes que incremente l'ús real d'aquests recursos.   
3. Existència d'activitats municipals adreçades a discapacitats que es vegen clarament reforçades amb l'habilitació d'aquests llocs. S'han de buscar sinergies basades en la complementarietat i el reforç entre iniciatives públiques per a persones amb discapacitat.   
4. Recomanacions d'accés físic. S'haurà de valorar el compliment de les recomanacions d'accés físic arreplegades en el document Recomanacions d'accessibilitat física, de Red.es   
5. Inexistència d'altres recursos semblants a pesar de la demanda. Tot i haver-hi associacions actives, també cal tenir en compte la inexistència d'altres centres semblants pròxims. Es tracta d'ampliar la cobertura del servici tot evitant la coincidència amb d'altres.